**V rámci Športovca roka ocenili aj športovcov Špeciálnych olympiád Slovensko**

**20. decembra 2019 Bratislava – Počas vyhlásenia výsledkov tradičnej ankety Klubu športových redaktorov Slovenského syndikátu novinárov Športovec roka 2019 vyzdvihli organizátori aj výkony športovcov Špeciálnych olympiád Slovensko. Gymnastka Gizela Billíková a cyklista Michal Štubňa patrili na Letných svetových hrách v Abú Zabí k naším najúspešnejším reprezentantom.**

Pre Slovensko boli marcové Svetové hry Špeciálnych olympiád v Abú Zabí historicky najúspešnejším podujatím. Našim reprezentantom sa podarilo vybojovať 35 medailí – šesť bronzových, sedemnásť strieborných a dvanásť zlatých. *,,Gymnastka Gizka Billíková získala tri zlaté medaily a dve stieborné. Cyklista Michal Štubňa si z hier odniesol jedno zlato a jedno striebro,”* povedala **Eva Gažová, národná riaditeľka Špeciálnych olympiád Slovensko**.

Tieto výkony sa rozhodli oceniť športoví redaktori Slovenského syndikátu novinárov v rámci ankety Športovec rokaa športovcom s intelektuálnym znevýhodnením ceny odovzdala **Zuzana Rehák Štefečeková, prezidentka Špeciálnych olympiád Slovensko**. *,,Som neopísateľne dojatá a hrdá. Je to krásne uznanie za všetko, čo sme ako rodina do Gizky vložili. Veľmi ma teší, že aj takto sú zviditeľnení športovci s intelektuálnym znevýhodnením,”* reagovala **Emília Billíková, Gizkina mama a trénerka**. *,,Som šťastná, bolo to tu krásne,”* usmievala sa **šampiónka Gizka Billíková**, ktorá má Downov syndróm. *,,Je to veľká satisfakcia aj pre nás rodičov, pretože to sú výsledky dlhoročnej práce s tým naším chlapcom. Od útleho detstva až po súčasnú dospelosť. Venovali sme sa mu a viedli sme ho k športu od malička. To, že začal aktívne športovať, bol jeden z rozhodujúcich činiteľov v jeho živote, pretože šport ho učil pravidlám a disciplíne. Pre ľudí s autizmom sú takéto návyky nesmierne dôležité, oveľa ľahšie sa tak dokážu zaradiť do spoločnosti. Šport je rozhodne zdravá terapia, vďaka ktorej aj má možnosť zažiť pocit úspechu, ktorý posúva každého z nás,”* zhodnotil **Ivan Štubňa, Michalov otec**. *,,Užil som si celý večer, veľmi som sa na túto akciu tešil,”* dodal **Michal Štubňa**, ktorý je nielen úspešným cyklistom, ale aj zjazdovým lyžiarom. Počas sviatkov bude trénovať a pripravovať sa na **Zimné národné hry Špeciálnych olympiád Slovensko, ktoré budú vo februári 2020 na Štrbskom plese**.

**O organizácii Special Olympics International**

Špeciálne olympiády sú inkluzívnou organizáciou využívajúcou šport a vzdelávanie, prostredníctvom ktorých sa každý deň na celom svete snaží posilniť postavenie ľudí s intelektuálnym znevýhodnením. Celosvetová organizácia vznikla v roku 1968 a v roku 2018  oslávila už 50. výročie založenia. Na Slovensku oslávili Špeciálne olympiády 25. výročie založenia v roku 2018. Na celom svete v 192 krajinách športuje viac ako 5 miliónov osôb s intelektuálnym znevýhodnením. S podporou viac ako 1 milióna trénerov, učiteľov a dobrovoľníkov sa organizuje viac ako 108 000 súťaží ročne v 32 druhoch olympijských športov.